|  |  |  |
| --- | --- | --- |
| 02 BU_linijski grb_zastava | **УНИВЕРЗИТЕТ У БЕОГРАДУ** |  |

Филозофски факултет, Београд

**Реферат о завршеној докторској дисертацији**

1. **Основни подаци о кандидату и дисертацији:**

**Михаило Васиљевић** (Београд, 1981) основне студије на Одсеку за фотографију уписује на Академији уметности БК у Београду завршава 2005. године са просечном оценом студирања 9, 73 и темом дипломског рада "Р фотографије / фотографија и историја" под менторством проф. мр Милана Алексића. Потом, 2007. године уписује мастер студије Теорије уметности и медија на Универзитету уметности у Београду које успешно са просечном оценом 10 завршава 2009. године и темом "Два или више парадокса: Фотографија и Џон Шарковски" под менторством проф. др Невене Даковић. Академске 2019-2020. године уписује студије докторских студија на Одељењу за историју уметности Филозофског факултета у Београду. Предлог теме докторске дисертације под називом *Критичка историја организованог фото-аматеризма као оквира институционализације фотографије у Србији после 1946. године*, одбрањене 2021. године, произашао је из уже области научног интересовања кандидата везане за проучавање фотографију, њене теоретизације, историзације и институционализације.

Михаило Васиљевић је у периоду од 2005. до 2016. године био прво у звању асистента (2005-2009) ангажован на предметима Фотографија у боји, Фотографија до данас 1, Фотографија до данас 2, Фотографија до данас 3, Фотографија до данас 4 и Фотографија 4 на Академији уметности БК, а онда у звању доцента (2009-2016) на предметима Увод у фотографију, Фотографија 2, Фотографија до данас 1, Фотографија до данас 2, Фотографија до данас 3, Фотографија до данас 4 на Новој академији уметности Европског универзитета у Београду. Кооснивач је и коуредник Центра за фотографију (2011-2019) у оквиру којег је реализовао низ изложби са каталозима у којима је писао предговоре, затим симпозијума, семинара, предавања, гостовања и разговора. Као фотограф излагао је на многим самосталним и групним изложбама у земљи и иностранству. Добитник је неколико стипендија и награда за свој уметнички рад.

Текстове из области историје и теорије фотографије објављује од 2004. године у континуитету. Поред предговора и проблемских текстова у каталозима и зборницима од којих је и неке сам коуређивао, за потребе наставе на Академији уметности БК и Новој академији уметности приредио је збирку превода релевантних текстова објављених на енглеском језику из области историје и теорије фотографије као и превода књига америчке историчарке и теоретичарке фотографије Мери Варнер Мариен (Mary Warner Marien, *Photography: a Cultural History*. London: Laurence King, 2002.) и амричког фотографа, историчара и кустоса Џона Шарковског (John Szarkowski, *Photography until Now*. New York: Museum of Modern Art, 1989).

Из научне библиографије кандидата Васиљевића издвајамо два рада која су садржински повезана са докторском дисертацијом: "Диференцијална специфичност предигиталне фотографије", објављен у *Зборнику Музеја примењене уметности* бр. 17, 2021, стр. 50-58 (М51) и "Фотографије београдских улица Јеремије Станојевића", објављен у *Јеремија Станојевић: фотографије*, (тематски зборник), Ангелина Банковић, Иван Петровић (ур.), Музеј града Београда, Београд, 2022, стр. 13-27 (М44). У првом од наведених радова, кандидат истражује медијске специфичности предигиталне и дигиталне фотографије, поставља питање да ли различитости онтолошких основа и радних процеса одређују суштинске разлике у могућностима и карактеристикама уметничких резултата и после изнетих аргумената закључује да је, будући да технологија није телеологија уметности, сигурније рећи да разлика између дигиталне и предигиталне фотографије није питање квалитета већ категорије.

У другом раду "Фотографије београдских улица Јеремије Станојевића" Михаило Васиљевић полази од премисе да фотографије улица Београда с почетка тридесетих година 20. века пуковника Јеремије Станојевића (1881-1950) не могу да се посматрају редуковано као у дотадашњој историографији, као документ о архитектури и урбанистичким процесима кроз које је Београд почетком 20. века пролазио јер их одликује студиозни и естетизовани приступ који превазилази како изглед и естетске оквире разгледнице и фоторепортажних снимака тако и оквире фото-аматеризма генерално. Васиљевић у оквирима фактографско-историографског метода изводи формалну и тематску анализу Станојевићевих фотографија Београда указујући на недовољност ове методе да би се разумели сви домети и значај ових фотографија. Износи тезу о широко постављеној интердисциплинарној културној историји фотографије као адекватнијег метода који подразумева разматрање предметности, представа и мотива фотографија, заједно с контекстуализацијом друштвених, културних и политичких околности њиховог настанка, и закључује да тако посматране Станојевићеве фотографије Београда из раних тридесетих година 20. века добијају своје право место у оквиру визуелне културе као призори који пре свега урбаним сензибилитетом бележе промену структуре Београда и тако и сами постају резултати јединственог чина успостављања урбане модерности.

Докторска дисертација *Критичка историја организованог фото-аматеризма као оквира институционализације фотографије у Србији после 1946. године* обима је 369 страна ТНР 12 обостранично, проред 1,5, (уводне стране, 224 стране текста дисертације, 53 стране анекса који на основу примарне грађе доноси систематизовани попис излагачких и издавачких активности фото и фото-кино клубова у Југославији и Србији, еснафском организовању, правилника о избору у звања и организовању изложби, конкурса и награда, активности фотографкиња унутар фото-клубова, међународној сарадњи и библиографију стручних текстова публикованих у оквиру активности Савеза фото и кино-аматера Југославије у Србији, те 15 страна са репродукованим фотографијама и завршне стране) Ово је прва научна студија у којој се разматра организовани фото-аматеризам у Србији после 1946. године као агент и оквир за концептуализовање појма фотографија на основу фото-аматерских пракси, институционализацију овог појма и утицај ове институционализације на до сада написане историје фотографије, као и успостављање критеријума за одређивање различитих жанрова фотографије укључујући и појам уметничка фотографија. Посебан значај овој дисертацији даје кандидатово познавање најразноликијих примера који су настајали у оквирима и изван оквира фото-аматеризма, предан архивски рад о чему сведочи и материјал сумиран у обимном Анексу докторској дисертацији на 53 стране (од 225 до 278 стране) и који је до сада био само делимично обрађен. Сама дисертација, утемељена на архивском истраживању докумената у вези организованог фото-аматеризма и фотографских опуса и примера, не само да по први пут доноси нове чињенице о деловању и утицају организованог фото-аматеризма на поимање и рецепцију фотографије у културној јавности већ и доказује да је организовани фото-аматеризам био кључан посредник или агент за институционализацију фотографије као уметничког и културног предмета у Србији после у периоду после 1946. године. Стога, дисертација од називом *Критичка историја организованог фото-аматеризма као оквира институционализације фотографије у Србији после 1946. године* кандидата Михаила Васиљевића представља нови научни допринос историји послератне модерне уметности али и студијама послератне визуелне културе у Србији.

**2. Предмет и циљ дисертације:**

Предмет истраживања докторске дисертације Михаила Васиљевића под називом *Критичка историја организованог фото-аматеризма као оквира институционализације фотографије у Србији после 1946. године* јесте појава, развој, утицај и последице организованог фото-аматеризма на одређивање, вредновање, класификацију, систематизацију, историзацију, односно на институционализацију фотографије као визуелне информације, медија и уметности у другој половини 20. века у Србији. Организовани фото-аматеризам установљен је на иницијативу државе оснивањем Савезног одбора за фото-аматерство 1946. године у Београду који је 1949. године преименован у Савез фото-аматера Југославије као кровне организације републичких савеза фото-аматера и фото-клубова формираних по градовима и у оквиру кога је, у марту исте 1949. године основан Савез фото-кино аматера Србије. Чињеница је да је од почетка 20. века било покушаја организовања фото-аматера прво на територији Краљевине Србије а онда и у међуратној заједничкој држави. Међутим, ове фото-аматерске иницијативе биле су локализоване и краткотрајне те се по опсегу и друштвеном утицају не могу поредити са државним пројектом послератног организованог фото-аматеризма. Наглашено југословенски карактер организованог фото-аматеризма није нужно значио и да је спровођење његовог програма било уједначено у свим југословенским републикама, пре би се рекло да су околности и могућности његовог спровођења биле различите. Међутим, без обзира на то, организовани фото-аматеризам као пројекат културне политике послератне социјалистичке Југославије одиграо је кључну улогу у процесима институционализације фотографије у Србији успостављајући главни дискурс о фотографији и једини званично пропагирани модел друштвеног дефинисања фотографије, пре свега у смислу фотографије као уметности, али и фотографије као дела визуелне и популарне културе, као и критеријуме њеног вредновања, класификовања, систематизовања и историзовања. Овај дискурс је стваран пре свега из богате и разноврсне праксе тако да су и његови домети, вредносни судови које заступа, терминологија коју користи били рефлексија пре практичног деловања него теоријско-проблемског и методолошки установљеног приступа. С друге стране, комплексност фотографије као друштвеног феномена, променљивост њених значења и разноликост употребе доприносили су свакако недоследностима и заблудама које су из њих произлазиле.

Организовани југословенски фото-аматеризам је својим активностима учествовао у процесима институционализације фотографије у Србији: успоставио критеријуме на основу којих су вршене селекције и донети вредносни судови фотографије, њене жанровске поделе, успостављали критеријуми по којима су се разврставале на примењену и уметничку фотографију, и коначно на основу којих су обављени први прегледи развоја фотографије у Србији који, иако у теоријском, историографском, методолошком смислу нису били кохерентно структурирарни, имали су велики утицај управо на прве академске покушаје историографске обраде фотографије. Важне платформе његовог вишедеценијског деловања и утицаја представљале су годишње изложбе систематски организоване на републичком од 1951. године, савезне изложбе уметничке фотографије и међународне изложбе фотографске уметности. Друга важна платформа за ширење утицаја био је свакако часопис Фотографија покренут као гласило Савеза фото и кино аматера Југославије, касније преименован у Фото-ревија (1954-1958), односно Фото-кино ревија (1958-1985). Прве историзације фотографије уобличавале су се управо из ових пракси организованог фото-аматеризма које су, полазећи из непосредне фотографске праксе, формирале мање више елузиван вредносни систем, своју терминологију, обављале класификацију несистематично 'позајмљујући' од ликовне критике и историјскоуметничког приступа интерпретативне методе и речник.

Циљ докторске дисертације *Критичка историја организованог фото-аматеризма као оквира институционализације фотографије у Србији после 1946. године* кандидата Михаила Васиљевића је критичка историзација организованог фото-аматеризма у Србији у периоду током друге половине двадесетог века. Утицај организованог фото-аматеризма као јединог државног пројекта посвећен фотографији свакако је превазилазио појединачне активности његових актера и био је од пресудног значаја за креирање онога што бисмо по аналогији са појмом свет уметности могли да назовемо свет фотографије. Другим речима, организовани фото-аматеризам стварао је контекст у којем је фотографија добијала своје друштвено, културно и уметничко значење, тако да је примарни циљ истраживања био усмерен ка критичкој анализи начина на које су активности унутар и око Савеза фото-аматера као централне организације фото-аматеризма утицале на формирање рецепције фотографије као предмета визуелне културе, као друштвеног артефакта и као уметничког предмета. У том смислу, кандидат је велику пажњу посветио теоријској анализа појма уметничка фотографија успоставио као централни појам и норматив вредносног система самоорганизованог фото-аматеризма у Србији и постао мерило највиших домета фотографије како у оквирима друштвене рецепције фотографије тако и у претходним предлозима историзације фотографије у Србији. Коначно, мада не мање важно, циљ истраживања деловања и утицаја организованог фото-аматеризма био је и успостављање критичког интердисциплинарног методолошког приступа базираног на моделу културне историје.

**3. Основне хипотезе од којих се полазило у истраживању:**

Докторска теза *Критичка историја организованог фото-аматеризма као оквира институционализације фотографије у Србији после 1946. године* кандидата Михаила Васиљевића полази од хипотезе да је организовани фото-аматеризам био је централна појава и најутицајнији дискурс о фотографији током друге половине двадесетог века у Србији који је почео да се развија захваљујући пре свега културној политици ФНРЈ и СФРЈ и њеном системском одређивању фотографије као аматерске делатности, што је имало пресудни утицај и на дефинисање и на институционализацију фотографије у оквирима организованог фото-аматеризма на републичком нивоу у Србији. Друга хипотеза од које се полази у истраживању указује да је уметничка фотографија била главна естетска доктрина Савеза фото-аматера, универзално примењена аксиолошка норма разумевања фотографије у Србији, вредносни стандард историзације фотографије и највиши квалитет фотографије који јој је популарна култура приписивала. Трећа хипотеза која је у докторској дисертацији доказивана је да је историзација фотографије у Србији започета и великим делом реализована у оквиру организованог фото-аматеризма и да су фото-аматерска истраживања историје фотографије постала својеврсни модел за касније научне доприносе на овом плану те да је њихов утицај могуће је приметити у готово сваком каснијем истраживању историје фотографије у Србији. Из ове хипотезе произлази и четврта по којој досадашње историзације фотографије у Србији нису биле усаглашене у успостављању методолошких и интерпретативних модела за систематизацију фотографије као артефакта уметности и визуелне културе и да оне не нуде довољно прецизно постављен оквир за проучавање историјских фотографија због чега често изостаје и могућност адекватног разумевања, вредновања и контекстуализације фотографија које су настале у најразличитијим друштвеним околностима. Пета и последња хипотеза у овом истраживању била је она о позитивним и негативним последицама деловања, утицаја и наслеђа организованог фото-аматеризма у Србији те међу бројним позитивним издваја значајне опусе појединих фото-аматера, као и популаризацију фотографије, док као централну негативну последицу издваја одсуство јасног критеријума и стога прецизније диференцијације фотографије као уметности и као артефакта визуелне културе унутар система вредности успостављеног у оквирима фото-аматеризма.

**4. Кратак опис садржаја дисертације:**

Садржај дисертације организован је у шест поглавља до који је свако подељено на више потпоглавља**.**

У уводном поглављу кандидат дефинише предмет и метод свог истраживања, доноси увид у досадашња истраживања проблема те сумира историју истраживања фотографије генерално, а онда се фокусира на објашњење појма аматеризам као другог важног појма у његовом истраживању.

У другом поглављу под називом "Организовани фото-аматеризам у Србији 1946-1991" кандидат на основу примарних и секундарних извора изводи историју фото-аматеризма у Србији систематизујући је кроз два потпоглавља од којих је свако подељено на мање хронолошко-проблемске целине које се односе како на предисторију Савеза фото и кино-аматера Југославије у Србији од почетка фото-аматеризма па до Другог светског рата, тако и на историју Савеза фото и кино-аматера / Фото-савеза Југославије у Србији. Полазећи од друштвеног контекста у којем се организовани фото-аматеризам јавља, унутрашње динамике функционисања Савеза и артикулисања норматива о фотографији, кандидат Михаиловић у оквиру другог потпоглавља доноси периодизацију активности Савеза и фото-аматера на: први период успостављања организације и утицај социјалистичког реализма на естетику аматерске фотографије (1946-1951), други период који је био обележен колективизмом фото-клупске културе и појавом тзв. југословенске уметничке фотографије (1952-1973) и трећи период који се одликовао индивидуализмом, процесима институционализације фотографије и, на крају, престанком рада југословенског Фото-савеза (1975-1991).

Треће и четврто поглавље, "Аматерска уметничка фотографија" и "Институционализација вредности организованог фото-аматеризма у Србији", представљају кључна поглавља јер доносе критичку анализу система вредности и механизама успостављања норматива о фотографији у оквиру организованог фото-аматеризма. Кандидат указује на категоричке и вредносне неодређености на чијим темељима је концептуализована уметничка фотографија (излагачка фотографија, креативна фотографија, ликовна фотографија) као централна категорија организованог фото-аматеризма (поред, примера ради, мајстора уметничке фотографије и ликовног уметника фотографије). Концепт уметничке фотографије је представљао покушај организованог фото-аматеризма да фотографији, поред њене репортажне, документарне, и осталих функција, додели и статус уметничке дисциплине која поседује своје дистинктивне особине на основу којих је могуће разазнати уметничку од осталих врста фотографија. Ова концептуализација је усмерила и прве студије и историографске приступе, који су методолошки углавном укрштали историографски и фактографски приступ са формално-техничким анализама и у оквирима фото-савеза нормираних естетских судова.

Пето поглавље доноси следеће закључке:

- да су Савез фото и кино-аматера / Фото-савеза Југославије успешно реализовали масовни пројекат техничког образовања и идеолошког васпитања великог броја људи, као и да су организације њихових различитих активности посредством егалитарне комуникационе платформе, током 45 година, углавном безинтересно, охрабривали и преносили интересовања за фотографију;

- да фотографије настале у оквиру или под утицајем организованог фото-аматеризма у Србији, слично највећем броју свих других дела која су резултат аматерског деловања, начелно припадају пољу културне историје;

- односно да је аматерска уметничка фотографија у оквиру организованог фото-аматеризма била самодовољна пракса која је настајала у оквиру, више или мање, конвенционалних пропозиција и правила, без директне везе са друштвеном реалношћу и да је организовани фото-аматеризам институционализовао подобну, некритичку, аисторијску и масовно прихватљиву аматерску фотографију која се сводила на доследно понављање релативно малог броја мотивских,  
тематских и формалних решења уз традиционална жанровска одређења у складу са  
популистички схваћеним категоријама уметности и естетског укуса.

- да је организовани фото-аматеризам за потребе институционализације аматерске фотографије произвео терминологију којом је фото-аматеризам требало да превазиђе свој почетни оквир техничког аматеризма и постане део елитне културе, односно света уметности у Србији.

- да је важан део процеса институционализације фотографије био је везан за подухвате историзације фотографије који су реализовани или иницирани од стране чланова Савеза који су били историчари аматери због чега су те историзације обележене категоричком неодређеношћу фотографије као естетског предмета/културног предмета и изостанком јасног методолошког приступа.

- да је питање категоризације фотографије као уметничке дисциплине дискурзивне природе и да је њена институционализација као уметничке дисциплине, упркос свим напорима, остала у оквирима организованог фото-аматеризма и да је рецепција комплексног односа фотографије и уметности у другој половини 20. века у Србији остала скоро догматски везана за два историјска модела: уметнички аматеризам и коришћење фотографије у оквирима нове уметничке праксе.

**5. Остварени резултати и научни допринос дисертације:**

Дисертација *Критичка историја организованог фото-аматеризма као оквира институционализације фотографије у Србији после 1946. године* кандидата Михаила Васиљевића представља прво свеобухватно критичко читање фото-аматеризма у Србији у другој половини 20. века, ако и прву критичку дискусију о проблемима појмовног одређења и досадашњим историзацијама кроз које је фотографија институционализована као уметничка дисциплина у оквиру организованог фото-аматеризма. Посебан значај јој даје исцрпна аргументована расправа о месту и статусу фотографије унутар и изван организованог фото-аматеризма што је омогућило да се изведу закључци о фотографији као комплексном друштвеном и културном феномену. Такође, коришћени историографски, формални и семиотички методолошки приступи са полазиштем у културној историји фотографије и теоријским разумевањима фотографије нису само одраз савременог научног приступа већ такође доказују да докторска дисертација и на овај начин представља нов научни допринос.

**6. Закључак:**

**Докторска дисертација *Критичка историја организованог фото-аматеризма као оквира институционализације фотографије у Србији после 1946. године* кандидата Михаила Васиљевића, као што је и у претходном тексту речено, представља самостално и оригинално научно дело, урађено у свему према одобреној пријави дисертације.**

**Због свега реченог, прилажемо Наставно-научном већу позитиван реферат и предлажемо Већу да Михаило Васиљевић приступи одбрани дисертације.**

**Потписи чланова комисије:**

Проф. др Милица Божић Маројевић, Филозофски факултет, Универзитет у Београду

Др Ана Ереш, виши научни сарадник, Филозофски факултет, Универзитет у Београду

Проф. др Мариела Цветић, Архитектонски факултет, Универзитет у Београду

Београд, 10.07.2025.