**Наставно-научном већу Филозофског факултета у Београду**

**ИЗБОР ЛУКЕ САВЧИЋА У ЗВАЊЕ ИСТРАЖИВАЧ САРАДНИК**

Одлуком Наставно-научног већа Филозофског факултета у Београду, на седници одржаној 15. маја 2025. године, изабрани смо у Комисију за писање извештаја за избор у истраживачко звање истраживач сарадник колеге Луке Савчића.

Прегледали смо примљену документацију, упознали се са научним усавршавањем колеге Савчића и анализирали његове научне и стручне радове, те на основу тога подносимо следећи

**И З В Е Ш Т А Ј**

Лука Савчић (Крагујевац, 1997) је докторске студије на Одељењу за историју Филозофског факултета у Београду уписао 2021. године. Наредне, 2022. године постао је стипендиста Министарства науке, технолошког развоја и иновација, везан за Филозофски факултет у Београду. Звање истраживач приправник добио је 16. новембра 2022. године, на Институту за новију историју Србије. Предлог теме „Процес деколонизације и југословенски револуционарни интернационализам (1958-1964)“ одбрањен је у јуну 2023. године. У децембру 2024. године прекинут је статус стипендисте, јер је Лука Савчић од 16. децембра 2024. запослен на Филозофском факултету у Београду, у звању истраживач-приправник. На Катедри за општу савремену историју ангажован је као демонстратор на предметима Савремена историја Европе и Имагологија.

Током претходне три године Савчић је учествовао на већем броју научних конференција. Редован је учесник History fest-а у Сарајеву (2022, 2023, 2024. године). Учествовао је 2023. године на конференцији „Социјализам на клупи“, у Пули, а исте године и на конференцији „Наслеђе Андреја Митровића“, одржаној на Филозофском факултету у Београду. Наредне, 2024. године учествовао је са рефератом на конференцији под насловом „Скуп младих истраживача“, у организацији Института за новију историју Србије.

Лука Савчић је објавио пет научних радова у домаћим и међународним часописима и зборницима. Чланак који је урађен на основу мастер рада под насловом „Слика Че Геваре у Југославији“, објавио је у *Београдском историјском гласнику* (бр.12,за 2021.годину, с.195-206). Бавио се ратовима 1990-их у Југославији, па је у зборнику под насловом *Ogledi o ratovima devedesetih. Zbornik radova mladih istraživača* 2022. годинеобјавио рад „Slike Desetodnevnog rata u srpskoj i slovenačkoj javnosti“. У међународном зборнику под називом *Reprezentacije nasilja u Jugoistočnoj Evropi 20. stoljeća,* објављеном у Сарајеву 2022.године објавио је рад „Interpretacija revolucionarnog nasilja u delima Jovana Marjanovića“. Радови са конференције посвећене наслеђу проф. Андреја Митровића објављени су 2024. године у зборнику *Наслеђе Андреја Митровића,* где је Савчић објавио рад „Теоријске поставке о револуционарном интернационализму“. У часопису *Токови историје* (2/2024)објавио је чланак под називом „Публицистичко-издавачки завод „Југославија“ и југословенска пропаганда у иностранству (1956–1962)“ (с.163-178). Поред ових научних радова Лука Савчић је објавио три приказа у *Токовима историје* и један у *Историји 20.века.*

Имајући у виду изванредне научне резултате и низ научних активности, као и рад у настави на Филозофском факултету Комисија је закључила да је Лука Савчић, МА, показао не само велики таленат и вредноћу, него и значајан научни ангажман и разноврсност резултата који га препоручују да добије звање ИСТРАЖИВАЧ-САРАДНИК.

У Београду, 10. јуна 2025.

КОМИСИЈА

Проф. др Дубравка Стојановић

Редовни професор

Филозофски факултет, Београд

др Дмитар Тасић

Научни саветник

Институт за новију историју Србије

др Немања Радоњић

Доцент

Филозофски факултет, Београд